Ռոմեո և Ջուլիետ (ֆիլմ, 1936)

**«Ռոմեո և Ջուլիետ»** (), Շեքսպիրի պիեսի հիման վրա յուրօրինակ շքեղությամբ նկարահանված 1936 թվականի ֆիլմը ողբերգության առաջին հնչյունավորված էկրանավորումն է:

## Սյուժե
Իտալական Վերոնա քաղաքում ապրում են երկու ազնվական և միմյանց հետ պատերազմող ընտանիքներ` Մոնդեգյուներ և Կապուլետներ: Նրանց երեխաները՝ Ռոմեոն և Ջուլիետը, պատահաբար հանդիպում են Կապուլետիների պարահանդեսին և սիրահարվում: Պարահանդեսից հետո` գիշերը` ժամադրության ժամանակ, այգում` Ջուլիետի պատշգամբի տակ, նրանք միմյանց սիրո երդում են տալիս և որոշում ամուսնանալ ծնողներից գաղտնի, ինչը նրանք անում են հաջորդ առավոտյան: Դրանում նրանց օգնում են Ռոմեոյի դաստիարակ վանական Լորենցոն և Ջուլիետի դայակը։ Բայց պսակադրությանը հաջորդում է երկու ընտանիքների ներկայացուցիչների վեճը, որի ընթացքում Ռոմեոյի լավագույն ընկերը՝ Մերկուտիոն, մահանում է Տիբալտի՝ Ջուլիետի զարմիկի ձեռքով, իսկ հետո մենամարտում Ռոմեոն սպանում է Տիբալտին: Վերոնայի դուքսը Ռոմեոյին դատապարտում է աքսորի քաղաքից դուրս: Բաժանումից առաջ նորապսակները միակ գիշերն անցկացնում են միասին, իսկ լուսադեմին Ռոմեոն մեկնում է Մանտուա։ Առավոտյան Ջուլիետի ծնողները, չիմանալով նրա վշտի իրական պատճառը, հայտարարում են նրան մոտալուտ ուրախ իրադարձության մասին՝ հարսանիք երիտասարդ կոմս Պարիսի հետ, որը Վերոնայի դուքսի ազգականն էր և խնդրել էր նրա ձեռքը: Դիմելով վանական Լորենցոյի օգնությանը՝ Ջուլիետը որոշում է ընդունել նրա տված պատրաստուկը, որը նրան մահվան նման կընկղմի խորը քնի մեջ: Ջուլիետին թաղում են ընտանեկան գերեզմանատանը: Լորենցոն Ռոմեոյին նամակ է ուղարկում Մանտուայի միաբան հայր Ջիովաննիի միջոցով: Բայց ճանապարհին Ջովաննին հայտնվում է ժանտախտով հիվանդի մոտ և մնում փակված նրա տանը։ Երբ Ռոմեոն իր ծառայից իմանում է Ջուլիետի մահվան մասին, դեղագործից ուժեղ թույն է գնում և գիշերով շտապում է Վերոնա՝ Ջուլիետի գերեզման: Այնտեղ նա հանդիպում է կոմս Պարիսի հետ։ Ռոմեոն խնդրում է նրան հեռանալ, բայց կոմսը մարտի է բռնվում նրա հետ և մահանում։ Ռոմեոն մտնում է գերեզմանատուն, թույն խմում և մեռած ընկնում Ջուլիետի մոտ։ Հասնելով դամբարան՝ Լորենցոն այնտեղ հայտնաբերում է անշնչացած Ռոմեոյին։ Նա ցանկանում է արթնացած Ջուլիետին հեռու տանել սարսափելի վայրից, բայց Ջուլիետը տեսնում է մահացած ամուսնուն և ցանկանում է մնալ նրա կողքին՝ սպանելով իրեն նրա դաշույնով: Իմանալով տեղի ունեցած ողբերգության մասին՝ երկու պատերազմող ընտանիքներ` Մոնդեգյուները և Կապուլետները, հաշտվում են:

## Դերերում
* Լեսլի Հովարդ` Ռոմեո
* Նորմա Շիրեր` Ջուլիետ 
* Ջոն Բերիմոր` Մերկուտիո
* Բազիլ Ռաթբոուն` Տիբալտ
* Էդնա Մեյ Օլիվեր` Ջուլիետի դայակ
* Ռոբերտ Ուորիկ` Մոնդեգյու
* Վիրջինիա Համոնդ` տիկին Մոնդեգյու
* Քեթրին Դեմիլ` Ռոզալինա (տիտրերում նշված չէ)
* Էնդի Դիվայն` Փիթեր (ծառա)
* Ռալֆ Ֆորբս` կոմս Պարիս
* Հենրի Կոլկեր` հայր Լորենցո

## Անվանակարգեր
1937 թվականին ֆիլմն առաջադրվել է «Օսկար» մրցանակի չորս անվանակարգերում.

* Լավագույն ֆիլմ
* Լավագույն դերասանուհի` Նորմա Շիրեր
* Երկրորդ պլանի լավագույն դերասան` Բազիլ Ռաթբոուն
* Բեմադրող նկարչի լավագույն աշխատանք` Օսթին Գիբոնս

2002 թվականին Ամերիկյան կինոակադեմիան այս ֆիլմն առաջադրել է Ամերիկյան բոլոր ժամանակների 100 լավագույն սիրային ֆիլմերի ցուցակի համար:

Ֆիլմը ներառված է «The New York Times»-ի երբևէ նկարահանված լավագույն 1000 ֆիլմերը (1999 և 2004) գրքում։

## Ստեղծման պատմություն
Մինչ ֆիլմի նկարահանումներին անցնելը նկարահանող խումբը եղել է Վերոնայում և բազմաթիվ լուսանկարներ ու էսքիզներ է արել, որոնց հիման վրա դեկորացիաներ են կառուցվել Metro-Goldwyn-Mayer ստուդիայի տաղավարներում, որտեղ էլ նկարահանվել է այս ֆիլմը: Ֆիլմի ռեժիսոր Ջորջ Քյուքորը () փորձել է փոխանցել Շեքսպիրի գրական ստեղծագործության ողջ գեղեցկությունը։ Պրոդյուսեր Իրվինգ Թալբերգը (), որն ուշադիր հետևել է ֆիլմի նկարահանումներին, նույնպես որոշ չափով բերել է սյուժեի իր տեսլականը։

Ֆիլմի նկարահանման համար պահանջվել է 6 ամիս։ Ֆիլմի օպերատորը եղել է Ուիլյամ Հ. Դենիելսը ():

Պարերը բեմադրել է այն ժամանակ երիտասարդ պարուսույց Ագնես ԴեՄիլը ():

Ֆիլմի գեղարվեստական ձևավորումը ղեկավարել է Սեդրիկ Գիբբոնսը (), որը Metro-Goldwyn-Mayer ստուդիայի գեղարվեստական տնօրենն է եղել մի քանի տասնամյակ, և «Օսկար» արձանիկի հեղինակը։

Ֆիլմի նկարահանումների համար ստեղծվել է ավելի քան հազար տարազ, որոնք նախագծել են դիզայներներ Օլիվեր Մեսելը () և Գիլբերտ Ադրիանը ():

Երաժշտությունը գրել է կոմպոզիտոր Հերբերտ Սթոթհարթը, որը 1940 թվականին արժանացել է «Օսկար» մրցանակի: Բայց ֆիլմում հնչում է նաև Պ. Ի. Չայկովսկու երաժշտությունը «Ռոմեո և Ջուլիետ»-ի նախերգանքից:

Գլխավոր դերերը՝ Ռոմեոյի և Ջուլիետի, կատարել են 42-ամյա Լեսլի Հովարդը, որը շատերին ծանոթ է «Քամուց քշվածները» ֆիլմից, որում նա մարմնավորել է Էշլի Ուիլքսին, և 35-ամյա Նորմա Շիրերը: Ռոմեոյի ընկերոջ՝ Մերկուտիոյի դերը խաղացել է 54-ամյա Ջոն Բերիմորը, իսկ Ջուլիետի զարմիկի՝ Տիբալտի դերը` 44-ամյա Բազիլ Ռաթբոնը: Սակայն նման տարիքային անհամապատասխանությունը չի խանգարել ֆիլմին դառնալ հաջողակ և ստանալ «Օսկարի» մի քանի մրցանակներ:

## Հետաքրքիր փաստեր
* Այս ֆիլմը դարձել է պրոդյուսեր Իրվինգ Թալբերգի վերջին նախագիծը (նա մահացել է 1936 թվականի սեպտեմբերին)։ 
* Նորմա Շիրերը երազել է Ջուլիետին մարմնավորել դեռևս 1929 թվականից, երբ «Ռոմեո և Ջուլիետ» ֆիլմի տեսարանում Ջոն Գիլբերտի հետ մասնակցել է հոլիվուդյան ռևյուի:
* Բազիլ Ռաթբոունը, որը ֆիլմում խաղացել է Տիբալտի դերը, նախկինում բազմիցս խաղացել է Ռոմեոյի դերը թատերական ներկայացման մեջ:
* Ջուլիետի հանդերձանքները բազմաթիվ էին և անսովոր գեղեցիկ: Այն բանից հետո, երբ ֆիլմը Էկրան է բարձրացել, նորաձևության մեջ են մտել նրա գլխարկները:

## Ծանոթագրություններ

## Արտաքին հղումներ
* Ֆիլմի մասին TCMDB.com-ում 
* Ջորջ Քյուքորի «Ռոմեո և Ջուլիետ» ֆիլմի ստեղծման պատմությունը . ռեժիսորի, դերասանների մասին, երաժշտություն, նկարազարդումներ, քննադատություն:
* Պրոֆեսոր Լեոնարդ Ուայթինգի դասախոսությունը պատշգամբի տեսարանի մասին:
* 1936 թվականին նկարահանված «Ռոմեո և Ջուլիետ» ֆիլմի մասին 

Կատեգորիա:1936 ֆիլմեր
Կատեգորիա:MGM ֆիլմեր
Կատեգորիա:Ամերիկյան մելոդրամա ֆիլմեր
Կատեգորիա:Ամերիկյան ռոմանտիկ ֆիլմեր
Կատեգորիա:Ամերիկյան սև-սպիտակ ֆիլմեր
Կատեգորիա:Անգլերեն ֆիլմեր
Կատեգորիա:Գրքերի էկրանավորումներ
Կատեգորիա:Դրամատուրգիա
Կատեգորիա:Շեքսպիրի ստեղծագործությունների էկրանավորումներ
Կատեգորիա:Ուիլյամ Շեքսպիր
Կատեգորիա:Ռոմեո և Ջուլիետ